40. ΑΠΟΦΑΣΙΣ ΥΠΟΥΡΓΟΥ ΚΟΙΝΩΝΙΚΩΝ ΥΠΗΡΕΣΙΩΝ Αριθ. Δ4β/οίκ. 315/28 της 11/22 Ιαν.  1975 (ΦΕΚ Β΄ 49) Περί οριστικής παραχωρήσεως των προσωρινώς παραχωρηθέντων Κρατικών οικημάτων. Έχοντες υπ’ όψει: α)Το άρθρ. 16 του Β.Δ. 330/60. β)Το άρθρ. 5 του Ν.Δ. 266/74. γ)Το γεγονός ότι έχουν παραχωρηθή κρατικά οικήματα προσωρινώς και κατά χρήσιν εις διαφόρους αστέγους οικογενείας, προς αντιμετώπισιν της ανάγκης αμέσου στεγάσεώς των, βάσει του άρθρ. 16 του Β.Δ. 330/60. δ)Την ανάγκην οριστικής τακτοποιήσεως των γενομένων ως ανωτέρω προσωρινών παραχωρήσεων, ιδόντες τ’ ανωτέρω, αποφασίζομεν: 1.Άπαντα τα οικήματα άτινα παρεχωρήθησαν εις μη έχοντας προσφυγικόν δικαίωμα απόρους αστέγους μέχρις 21 Ιαν. 1974 βάσει των διατάξεων του άρθρ. 16 του Β.Δ. 330/60, διατεθούν οριστικώς εις τούτους ή τους νομίμους κληρονόμους αυτών, εφ’ όσον ούτοι πληρούν τας ακολούθους προϋποθέσεις. α)Διαμένουν ανελλιπώς από της παραχωρήσεως μέχρι σήμερον εις το προσωρινώς παραχωρηθέν οίκημα. β)Κριθούν δικαιούχοι Λαϊκής Κατοικίας βάσει των διατάξεων του Β.Δ. 775/64 «περί κωδικοποιήσεως διατάξεων Λαϊκής Κατοικίας». 2.Τα περί ων πρόκειται οικήματα θα παραχωρηθούν υπό τους κάτωθι όρους: α)Επί χρεώσει της τρεχούσης αξίας αυτών κατά τον χρόνον της οριστικής παραχωρήσεως μειουμένης κατά 50%. β)Το χρεούμενον τίμημα θα βεβαιωθή υπέρ ΤΑΠΑΠ και θα εισπραχθή από το οικείον Δημ. Ταμείον εισπράξεων της περιφερείας του ακινήτου, συμφώνως προς τα μέχρι της δημοσιεύσεως του Ν.Δ. 1138/72 ισχύοντα. γ)Η είσπραξις του χρέους θα λάβη χώραν εις 40 ίσας εξαμηνιαίας δόσεις τοκοχρεωλυτικώς με επιτόκιον 4% ετησίως, της πρώτης δόσεως καταβληθησομένης μετά εξάμηνον από της εκδόσεως του παραχωρητηρίου και της βεβαιώσεως του χρέους. δ)Η έκδοσις των παραχωρητηρίων γενήσεται υπό των αρμοδίων υπηρεσιών των οικείων Νομαρχιών, ο δε χρησιμοποιούμενος τύπος θα είναι ο αυτός προς τα προβλεπόμενα προσφυγικά οικήματα καταλλήλως προσαρμοζόμενος. ε)Η εγγραφή πρώτης υπέρ του Δημοσίου υποθήκης προς εξασφάλισιν του οφειλουμένου χρόνου και η μεταγραφή πραγματοποιηθήσεται μερίμνη των ως άνω υπηρεσιών. 3.Οικήματα παραχωρηθέντα προσωρινώς εις δικαιούχους προσφυγικάς οικογενείας μέχρι της 21/1/74 (ημερομηνία δημοσιεύσεως του Ν.Δ. 266/74) παραχωρούνται οριστικώς εις ταύτας βάσει των περί αποκαταστάσεως αστών προσφύγων κειμένων διατάξεων (Β.Δ. 330/60). 4.Εις τας οικογενείας εις ας παρεχωρήθη προσωρινώς η χρήσις των περί ων η παρούσα προσφυγικών κρατικών οικημάτων και δεν συγκεντρούν τας προϋποθέσεις της παρούσης δια την οριστικήν παραχώρησιν θα ταχθή εξάμηνος προθεσμία, αρχομένη από της απορρίψεως του δικαιώματός των εντός της οποίας υποχρεούνται αύται να παραδώσουν τας κλείδας των εν λόγω οικημάτων, προκειμένου ταύτα να παραχωρηθούν εις ετέρας κατηγορίας αστέγων. Οι μη συμμορφούμενοι προς τ’ ανωτέρω θέλουν αποβληθή διοικητικώς, συμφώνως προς την προβλεπομένην διαδικασίαν. Η παρούσα δημοσιευθήτω δια της Εφημερίδος της Κυβερνήσεως. 